**Fem navne klar til NorthSide**

**De første navne på plakaten til NorthSide 2013 er Arctic Monkeys, Band of Horses, The Flaming Lips, Nephew og Trentemøller**

I september måned solgte NorthSide 3.000 billetter på en uge uden at have offentliggjort et eneste navn til næste års festival. Det var en tillidserklæring, der var til at tage og føle på, og nu siges der tak for tilliden med offentliggørelsen af fem store navne.

**Arctic Monkeys** har nydt stor succes her i landet siden debutpladen fra 2006, og på kun ganske få år har de udviklet sig til at være et af Englands absolut største rocknavne. Det er derfor ingen overraskelse, at dette energiske og medrivende band er blandt de absolut mest ønskede bands til NorthSide, og det er en stor fornøjelse nu at kunne opfylde det ønske.

Arctic Monkeys spiller på NorthSide søndag 16/6.

Da **Band of Horses** i 2011 spillede på NorthSide, samlede de hele festivalen til fællessang under numre som "Is There a Ghost" og "No One’s Gonna Love You" fra gennembruds-albummet ”Cease To Begin”. Bandet udtrykte efterfølgende selv ønske om at vende tilbage til NorthSide, så det er med stor glæde, at vi nu endnu engang kan byde velkommen til Ben Bridwell og resten af bandet, der vender tilbage til NorthSide med albummet ”Mirage Rock” i bagagen for at levere endnu en forrygende koncert.

Band of Horses spiller på NorthSide søndag 16/6.

Kombinationen af fantastisk musik og et exceptionelt show findes ikke bedre end hos **The Flaming Lips**, der siden midten af 80’erne har udviklet sig fra et obskurt indieband til et verdensnavn ansvarligt for klassiske albums som ”The Soft Bulletin” og ”Yoshimi Battles the Pink Robots” og legendariske shows, der inkluderer rumvæsner, monstre, Julemanden, balloner og mere konfetti, end man kan forestille sig. The Flaming Lips er garanti for en fest, man godt kan begynde at glæde sig til, og som vi er stolte af at kunne præsentere på NorthSide.

The Flaming Lips spiller på NorthSide lørdag 15/6.

Hovednavnet på første udgave af NorthSide hed **Nephew**, og nu vender landets største rocknavn tilbage for endnu engang at begejstre publikum, som kun de kan gøre det. Få bands herhjemme har så mange hits i bagagen som Nephew, og stimen er fortsat med det aktuelle album ”Hjertestarter”, der indeholder sange som ”Klokken 25” samt albummets titelnummer, som kommer til at lyde fantastisk i Ådalen til sommer.

Nephew spiller på NorthSide fredag 14/6.

Der er ikke mange danske musikere, der har opnået samme internationale respekt som **Trentemøller**. Han har med sit band spillet på en lang række af de største festivaler rundt om i verden, så det er noget helt særligt for første gang at kunne præsentere den populære og kritikerroste producer og musiker på NorthSide til et af hans meget sjældne shows på dansk grund.

Trentemøller spiller på NorthSide lørdag 15/6.

Med offentliggørelsen af de første fem navne til NorthSide 2013 er vi kommet godt i gang, og banen er nu kridtet op til endnu en fantastisk festival. Der vil løbende komme endnu flere spændende navne til plakaten, så husk at holde øje med NorthSide på Facebook og Twitter samt NorthSide.dk.

NorthSide 2013 afvikles i Ådalen ved Aarhus i dagene 14.-16. juni. Billetter kan købes via Billetlugen.dk.

Besøg NorthSide.dk eller facebook.com/northsidefestival for mere info om NorthSide 2013.